|  |
| --- |
| **Atbildes uz saņemtajiem jautājumiem par****darbības programmas “Izaugsme un nodarbinātība”****3.1.1. specifiskā atbalsta mērķa “Sekmēt mazo, vidējo komersantu izveidi un attīstību, īpaši apstrādes rūpniecībā un RIS3 prioritārajās nozarēs” 3.1.1.3. pasākuma “Atbalsts mazo, vidējo komersantu finansējuma piesaistei kapitāla tirgos”****pirmās projektu iesniegumu atlases kārtas nosacījumiem** |
| Saīsinājumi un apzīmējumi:Atlases nolikums - darbības programmas “Izaugsme un nodarbinātība” 3.1.1. specifiskā atbalsta mērķa “Sekmēt mazo, vidējo komersantu izveidi un attīstību, īpaši apstrādes rūpniecībā un RIS3 prioritārajās nozarēs” 3.1.1.3. pasākuma “Atbalsts mazo, vidējo komersantu finansējuma piesaistei kapitāla tirgos” pirmās projektu iesniegumu atlases kārtas nolikums;CFLA – Centrālā finanšu un līgumu aģentūra;ERAF – Eiropas Reģionālās attīstības fonds;MK noteikumi – Ministru kabineta 2020.gada 21.janvāra noteikumi Nr.35 “Darbības programmas “Izaugsme un nodarbinātība” 3.1.1. specifiskā atbalsta mērķa “Sekmēt mazo, vidējo komersantu izveidi un attīstību, īpaši apstrādes rūpniecībā un RIS3 prioritārajās nozarēs” 3.1.1.3. pasākuma “Atbalsts mazo, vidējo komersantu finansējuma piesaistei kapitāla tirgos” īstenošanas noteikumi”;SAMP 3.1.1.3. – darbības programmas “Izaugsme un nodarbinātība” 3.1.1. specifiskā atbalsta mērķa “Sekmēt mazo, vidējo komersantu izveidi un attīstību, īpaši apstrādes rūpniecībā un RIS3 prioritārajās nozarēs” 3.1.1.3. pasākums“Atbalsts mazo, vidējo komersantu finansējuma piesaistei kapitāla tirgos”. |
| 1.jautājums:Ja uzņēmums vēl nav izlēmis, vai vēlas veikt akciju vai obligāciju emisiju, vai projekta iesniegumā var iekļaut abas šīs darbības un vēlāk, kad izvēlēts piemērotākais instruments, otru dzēst no projekta? |
| Atbilde uz 1.jautājumu:Nē, **vienā projekta iesniegumā ir iekļaujama tikai viena no atbalstāmajām darbībām** – akciju vai obligāciju iekļaušana tirdzniecības vietā, jo MK noteikumu 6. un 24. punktā ir noteikti dažādi ERAF limiti atkarībā no plānotajām darbībām gan projekta iesnieguma, gan SAMP 3.1.1.3. mērogā. Līdz ar to, veicot projektu iesniegumu sarindošanu (atlases nolikuma 32.punkts) un lēmuma pieņemšanu (atlases nolikuma 40.-43.punkts), kā arī fiksējot SAMP 3.1.1.3. atlikušo finansējumu jaunas atlases kārtas izsludināšanai, ir nepieciešama precīza informācija par iesniegtajos projekta iesniegumos plānoto ERAF finansējuma apmēru.Vienlaikus vēršam uzmanību, ka saskaņā ar MK noteikumu anotāciju CFLA organizēs SAMP 3.1.1.3. projektu iesniegumu atlases vismaz reizi ceturksnī līdz brīdim, kad tiks nokontraktēts viss SAMP 3.1.1.3. pieejamais finansējums, līdz ar to, ja uzņēmums līdz pirmās projektu iesniegumu atlases kārtas termiņa beigām vēl nebūs izvēlējies tam piemērotāko atbalstāmo darbību, tam būs iespēja pieteikties kādā no nākamajām projektu iesniegumu atlases kārtām, kamēr SAMP 3.1.1.3. ietvaros būs pieejams finansējums. |
| 2.jautājums:Vēlējos noskaidrot, kāds ir finansējumu realizācijas termiņš? Kā arī, kādā kārtībā paredzēta finansējuma izsniegšana? |
| Atbilde uz 2.jautājumu:P**rojekts ir jāīsteno divu gadu laikā no līguma ar CFLA parakstīšanas dienas**, ja ar to domājat finansējuma realizācijas termiņu. Kopumā par 3.1.1.3. pasākumā pieejamo Eiropas Reģionālās attīstības fonda (ERAF) finansējumu reizi ceturksnī tiks izsludinātas jaunas atlases kārtas, līdz būs izsmelts viss finansējums – cik ilgā laikā tas notiks, atkarīgs no komersantu intereses un pagaidām nav prognozējams.Attēlā redzams **indikatīvais atlases procesa laika grafiks:**cid:image005.jpg@01D5FDCB.A6EB8920Ja projekta iesniegums ir atbilstošs visiem atlases kritērijiem, un tam atlases ietvaros ir pieejams finansējums, tas tiek apstiprināts, tādējādi **piešķirot ERAF finansējumu**. Savukārt **ERAF finansējuma faktiskā izmaksa** šajā pasākumā notiek, kad projekts ir pabeigts, t.i., akcijas vai obligācijas ir sekmīgi iekļautas tirdzniecības vietā.Vairāk informācijas, t.sk. video ieraksts un prezentācijas no 18. marta e-semināra, pieejams tīmekļvietnē <https://cfla.gov.lv/lv/es-fondi-2014-2020/izsludinatas-atlases/3-1-1-3-k-1>. |
| 3.jautājums:Vai MVU tips ir jāvērtē pēc parastā vai konsolidētā gada pārskata datiem?Vēlos saprast arī par pilnīgi visu datu aizpildes izvērtēšanu - kurus datus man jāņem vērā kā pamatdatus projektam? |
| Atbilde uz 3.jautājumu:MVU tips jāvērtē **pēc konsolidētā gada pārskata datiem**. Ja kāds komersants, kas ietilpst saistīto uzņēmumu grupā, nav konsolidēts, par to datus pieskaita papildus.Kopumā MVU statusa pārbaudei ir jāiekļauj šādi dati:* visu pirmā līmeņa partneruzņēmumu dati (tie, kas atrodas tieši pirms vai pēc atbalsta pretendenta un attiecīgi partneruzņēmuma partnera dati netiek iekļauti MVU statusa pārbaudē);
* visu saistīto uzņēmumu dati;
* visu ar partneruzņēmumiem saistīto uzņēmumu dati, ja partneruzņēmums atrodas pirmajā līmenī pret atbalsta pretendentu (tieši saistīts ar atbalsta pretendentu);
* visu ar saistītajiem uzņēmumiem saistīto uzņēmumu dati;
* visu saistīto uzņēmumu partneruzņēmumu dati.

Pārējie dati jāaizpilda atbilstoši to kontekstam – **pamatā projekta iesniegums aizpildāms ar datiem par projekta iesniedzēju atsevišķi**, taču, piemēram, biznesa plāna minimālajā informācijā jāiekļauj pamatinformācija par saistīto uzņēmumu grupas struktūru un, ja finansējuma pieejamību plānots pierādīts ar aizdevuma līgumu, kas noslēgts ar saistīto personu, būtu jāsniedz informācija arī par tā finanšu rādītājiem, kas pamato spēju sniegt aizdevumu. Projekta iesniedzējam jāizvērtē, kura informācija par saistītajiem uzņēmumiem ir būtiska, lai pamatotu finansējuma piesaistes nepieciešamību, projekta īstenošanas kapacitāti u.tml. vērtējamos aspektus.Ar to, kāda informācija tiks vērtēta, var iepazīties [vērtēšanas kritēriju piemērošanas metodikā.](https://cfla.gov.lv/lv/es-fondi-2014-2020/izsludinatas-atlases/3-1-1-3-k-1) |
| 4.jautājums:Sakiet, lūdzu, cik reāla iespēja šo projektu realizēt un saņemt finansējumu mazai reklāmas aģentūrai? Apgrozījums ir 1 mln *euro* (30% YoY Revenue izaugsme). |
| Atbilde uz 4.jautājumu:Apgrozījums tiešā veidā tiek vērtēts, tikai nosakot, vai projekta iesniedzējs atbilst MVU statusam, tātad, ja Jūsu uzņēmuma apgrozījums ir 1 miljons *euro* un tajā ir nodarbinātas mazāk nekā 250 personas, uzņēmums var pretendēt uz atbalstu.Iespējas saņemt finansējumu ir visiem projektu iesniegumiem, kas atbilst vērtēšanas kritērijiem. Gadījumā, ja projektu iesniegumos pieprasītais finansējums ir lielāks nekā atlasē pieejamais, atbalsts prioritāri tiek piešķirts projektu iesniegumiem ar augstāko vērtēšanā saņemto punktu skaitu. Tā kā šī ir atklāta projektu iesniegumu atlase, nevaram prognozēt, cik un kāda apjoma projektu iesniegumi tiks iesniegti, tai skaitā vai tie būs atbilstoši vērtēšanas kritērijiem, tomēr kopumā par 3.1.1.3. pasākumā pieejamo Eiropas Reģionālās attīstības fonda (ERAF) finansējumu reizi ceturksnī tiks izsludinātas jaunas atlases kārtas, līdz būs izsmelts viss finansējums, tātad, startējot pirmajā atlases kārtā, izredzes saņemt atbalstu ir lielākas, jo tajā ir pieejams maksimālais pasākuma finansējums.Citi nosacījumi, kam svarīgi pievērst uzmanību:- projekta iesniedzējs nedrīkst atbilst grūtībās nonākuša uzņēmuma statusam,- projektam uz iesniegšanas brīdi jāatbilst vismaz vidējai gatavības pakāpei – jābūt apzinātiem iespējamajiem pakalpojumu sniedzējiem attiecībā uz visām projektā paredzētajām izmaksām un projekta iesniegumam jāpievieno atbilstoša dokumentācija,- šajā atbalsta programmā būtiska nianse ir tā, ka ERAF finansējums tiek izmaksāts tikai pēc sekmīgi pabeigta projekta (kad akcijas vai obligācijas ir iekļautas tirdzniecības vietā), līdz ar to uzņēmumam jāizvērtē, vai un no kādiem resursiem projektu varēs priekšfinansēt, t.sk. projekta iesniegumam jāpievieno atbilstoša dokumentācija.Projektu iesniegumus 3.1.1.3. pasākuma pirmajā atlases kārtā var iesniegt līdz 2020.gada 5.septembrim. Ar visiem nosacījumiem varat iepazīties projektu iesniegumu atlases nolikumā un tā pielikumos, kā arī informatīvajos materiālos, kas pieejami tīmekļvietnē <https://cfla.gov.lv/lv/es-fondi-2014-2020/izsludinatas-atlases/3-1-1-3-k-1>. |
| 5.jautājums:Šobrīd aktīvi strādājam, lai savus digitālā mārketinga pakalpojumus nodrošinātu divos ārvalstu tirgos, atverot tur pārstāvniecības. Tam nepieciešamas diezgan pamatīgas investīcijas, ko jau esam sākuši realizēt.Sakiet, lūdzu, ko nozīme akcijas MVU kontekstā? Vai es pareizi sapratu, ka tas darbojas līdzīgi, kā lieliem uzņēmumiem un kāds pirks mana uzņēmuma daļas? Cik daudz? Kurš noteiks vērtību? Kurā biržā kotēsies akcijas?  |
| Atbilde uz 5.jautājumu:Akcijas ir uzņēmuma daļas pamatkapitālā, kuras emitējot un pārdodot uzņēmumā ienāk jauni līdzīpašnieki. MVU tas notiek tieši tāpat kā lielajos uzņēmumos. Pamata informāciju par kapitāla piesaisti caur biržu šeit: <https://nasdaqbaltic.com/lv/nac-uz-birzu/piesaisti-kapitalu/>. Lai novērtētu uzņēmuma potenciālu piesaistīt kapitālu emitējot akcijas (vai obligācijas) ir jāsazinās ar investīciju banku/konsultantu, kurš novērtēs uzņēmuma finanšu situāciju, biznesa plānu, nozari, kā arī sniegs sākotnējo viedokli par potenciālo investoru interesi. Konsultantu saraksts ir pieejams šeit: <https://nasdaqbaltic.com/lv/nac-uz-birzu/sertificeto-konsultantu-saraksts/>. Finansējums paredzēts akciju vai obligāciju emisiju organizēšanai un kotācijai Nasdaq Riga biržā – Baltijas Regulētajā tirgū vai Baltijas Alternatīvajā tirgū *First North.*Detalizētāku informāciju par šiem jautājumiem varat saņemt Nasdaq Riga. Turklāt vēršu uzmanību, ka saskaņā ar atlases nosacījumiem konsultācija ar Nasdaq Riga ir obligāta  (atbilstoši [projektu iesniegumu atlases nolikuma](https://cfla.gov.lv/lv/es-fondi-2014-2020/izsludinatas-atlases/3-1-1-3-k-1) 11.6. apakšpunktam projekta iesniegumam jāpievieno Tirdzniecības vietas apliecinājums par notikušu konsultāciju ar Tirdzniecības vietu un par projekta iesniedzēja atbilstību Tirdzniecības vietas prasībām). |
| 6.jautājums:Vai es pareizi saprotu, ka pirms aizpildīt dokumentus uz finansējumu man sākumā jāsaņem konsultācija no biržas? Viņi izvērtē, vai uzņēmumam ir potenciāls pārdot akcijas biržā, un, ja ir, tad es varu pieteikties finansējumam? Vai projektam, ko esmu aprakstījis, ir potenciāls saņemt finansējumu? |
| Atbilde uz 6.jautājumu:Iespējas saņemt finansējumu ir visiem projektu iesniegumiem, kas atbilst vērtēšanas kritērijiem, līdz ar to no CFLA puses Jūsu idejai ir potenciāls. Vienlaikus vēršu uzmanību, ka mēs varam sniegt tikai konceptuālu viedokli, jo neesam biržas eksperti, kā arī nepārzinām Jūsu finanšu situāciju un precīzus attīstības plānus. Tādēļ tālākai projekta izstrādei aicinām Jūs vispirms konsultēties biržā, kur Jums var sniegt skaidrojošu informāciju par akciju emisijas praktisko norisi, kam pievērst uzmanību u.tml., kā arī novērtēt, vai Jūsu uzņēmums kopumā atbilst biržas nosacījumiem, par ko birža Jums arī sniegs apliecinājumu, kas jāpievieno projekta iesniegumam. Savukārt detalizētu uzņēmuma finanšu situācijas, biznesa plāna, nozares izvērtējumu veic un sākotnējo viedokli par potenciālo investoru interesi sniedz konsultanti – kapitāla piesaistīšanas, emisijas organizētāja pakalpojumu sniedzēji. Sertificēto konsultantu saraksts pieejams šeit: <https://nasdaqbaltic.com/lv/nac-uz-birzu/sertificeto-konsultantu-saraksts/>, taču varat izvēlēties arī citus konsultantus, kas nav sarakstā. Ja šo pakalpojumu izmaksas gribat iekļaut projektā kā attiecināmās izmaksas (lai daļu pēc projekta īstenošanas saņemtu atpakaļ kā ERAF finansējumu), tad jāņem vērā sekojošais:1. attiecībā uz visām projekta attiecināmajām izmaksām jāievēro normatīvie akti par iepirkumu procedūru, tātad, lai izvēlētos pakalpojuma sniedzēju, Jums būs jāveic tirgus cenu aptauja un jāpamato sava izvēle (lētākais piedāvājums/ saimnieciski izdevīgākais piedāvājums u.tml.),
2. papildus jāsaprot, saskaņā ar kuru regulējumu plānojat pieteikties ERAF finansējumam:
	1. *de minimis* atbalsta regulējumam ir salīdzinoši vienkāršākas prasības, līdz ar to, ja vien Jūsu uzņēmumam ir pieejams *de minimis* finansējums, aicinām izvēlēties šo regulējumu. Par *de minimis* finansējuma pieejamību var pārliecināties, no VID Elektroniskās deklarēšanās sistēmas pieslēdzoties *De minimis* atbalsta uzskaites sistēmai. Šajā gadījumā pirms projekta iesniegšanas CFLA jau varat arī slēgt līgumu ar konkrētu emisijas organizētāju un izmantot tā pakalpojumus, kā arī veikt citas projekta darbības, un šīs izmaksas varēsiet iekļaut projekta attiecināmajās izmaksās,
	2. ja *de minimis* finansējums uzņēmumam nav pieejams, jāizvēlas Regulas Nr. 651/2014 regulējums. Šajā gadījumā projekta darbības līdz iesnieguma iesniegšanai nedrīkst uzsākt – maksimālais, ko varat darīt pirms tam, ir izvēlēties pakalpojuma sniedzēju, bet vēl nenoslēgt līgumu vai, ja līgumu vēlaties noslēgt, atrunāt, ka tas stājas spēkā pēc projekta iesnieguma iesniegšanas CFLA.

Papildus informēju, ka [CFLA tīmekļvietnē](https://cfla.gov.lv/lv/es-fondi-2014-2020/izsludinatas-atlases/3-1-1-3-k-1) ir pieejama detalizētāka informācija par projektu iesniegumu atlasi, t.sk. projekta iesnieguma veidlapas aizpildīšanas metodika, kas, piemēram, skaidro atšķirības starp *de minimis* un Regulas Nr. 651/2014 nosacījumiem, kā arī 18.03.2020. semināra prezentācijas un video ieraksti, kur tiek skaidroti atlases nosacījumi. |
| 7.jautājums:Par [MK noteikumu Nr.35](https://likumi.lv/ta/id/312111-darbibas-programmas-izaugsme-un-nodarbinatiba-3-1-1-nbspspecifiska-atbalsta-merka-sekmet-mazo-videjo-komersantu-izveidi) 16.1. apakšpunkta otro daļu “Projekta iesniedzējs var secīgi iesniegt otru projekta iesniegumu par akciju iekļaušanu tirdzniecības vietā tikai tad, ja tas pasākuma ietvaros tirdzniecības vietā ir sekmīgi iekļāvis parāda vērtspapīrus”:1. kādēļ tirdzniecības vietā jābūt sekmīgi iekļautiem tieši parāda vērtspapīriem, ja, piemēram, ideja būtu vēlreiz iesniegt projektu par akciju emisiju?
2. apakšpunkts atrunā, ka, ja viens projekts tiek īstenots, otru vēl nevar iesniegt, kā arī saskaņā ar atbildēm uz jautājumiem nevar iesniegt projektu, kurā vēl nav izlemts – emitēt akcijas vai obligācijas. Kā ar situāciju, ja uzņēmums skaidri zina, ka grib darīt abus – vai to var darīt? T.i., uzreiz iesniegt divus projektu iesniegumus - vienu par akcijām, vienu par obligācijām?
 |
| Atbilde uz 7.jautājumu:1. minētais MK noteikumu apakšpunkts izteikts redakcionāli neprecīzi, nosacījuma pamatideja ir – ja tiek īstenota akciju vai parāda vērtspapīru emisija, nākamo projekta iesniegumu drīkst iesniegt tikai pēc to iekļaušanas tirdzniecības vietā – neatkarīgi no izvēlētā vērtspapīru veida,
2. divus projekta iesniegumus, katrā paredzot citu vērtspapīru veidu, var iesniegt vienlaicīgi (vienas projektu iesniegumu atlases kārtas ietvaros), taču vēršam uzmanību, ka biznesa plānam ir skaidri jāatspoguļo, jāpamato, kādēļ uzņēmumam nepieciešama un kā plānota sekmīga finansējuma piesaiste, izmantojot abus vērtspapīru veidus, kā arī ir tādi vērtēšanas kritēriji, kas tiks vērtēti abiem projektiem kopsakarā, piemēram, attiecībā uz finanšu kapacitāti – vai pretendentam ir pietiekami līdzekļu, lai finansētu abus projektus.
 |
| 8.jautājums:Pastāv iespēja, ka nepaspēsim uz pirmo projektu iesniegumu iesniegšanas termiņu - 5. septembri, tādēļ vēlos jautāt, vai:• termiņš varbūt tiks pagarināts?• kad tiek plānota jauna atlases kārta? Lasot nolikumu radās arī viens papildus jautājums – ja uzņēmums plāno emitēt pirmo obligāciju emisiju šogad, bet neiekļaut šīs obligācijas Biržā. Šī gada laikā uzņēmums veiktu Big4 auditu, pārietu uz IFRS grāmatvedības standartiem, pilnveidotu savu korp. pārvaldību un refinansētu pirmās obligācijas ar jaunu obligāciju emisijas laidienu, kuram jau būtu plašāks investoru loks, un tikai tad tās iekļautu Biržā. Divu gadu nosacījums pēc līguma noslēgšanas tiktu izpildīts, tomēr Biržā tiktu iekļauta 2. obligāciju emisija. Vai šāds projekts kvalificētos atbalstam? |
| Atbilde uz 8.jautājumu:Projektu iesniegumu atlases termiņu pašlaik nav plānots pagarināt, taču saskaņā ar [MK noteikumu](https://likumi.lv/ta/id/312111-darbibas-programmas-izaugsme-un-nodarbinatiba-3-1-1-nbspspecifiska-atbalsta-merka-sekmet-mazo-videjo-komersantu-izveidi) anotāciju CFLA organizēs projektu iesniegumu atlases vismaz reizi ceturksnī līdz brīdim, kad tiks nokontraktēts viss 3.1.1.3. pasākumā pieejamais finansējums. Tātad nākamā atlases kārta varētu tikt izsludināta indikatīvi 2020.gada novembrī.Raksturotā obligāciju emisijas kārtība pēc būtības būtu atbalstāma, taču nepieciešams nodrošināt, ka izpildās nosacījumi par divu gadu periodu, t.i. atbilstoši MK noteikumu 16. punktam parāda vērtspapīru iekļaušana tirdzniecības vietā ir atbalstāma, ja tā notiek ne vēlāk kā divu gadu laikā no civiltiesiskā līguma par projekta īstenošanu noslēgšanas. |
| 9.jautājums:a) vai uz projekta pieteikuma iesniegšanas brīdi ir nepieciešams, lai jau noteikti ir noslēgts līgums ar emisijas organizētāju vai pietiek, ka ir nodomu vienošanās ar emisijas organizētāju?b) kāda veida cenu aptaujām ir jābūt veiktām (par kādiem pakalpojumiem)? Vai jābūt izvēlētiem jau konkrētiem pakalpojuma sniedzējiem - norādot jau uzņēmumu?c) vai 500.000 euro emitēšana ir obligāti jaunas naudas piesaistīšana? vai tā var būt esošo dalībnieku daļu izlikšana tirgū (netiek piesaistīta jauna nauda)? |
| Atbilde uz 9.jautājumu:Par a) un b) punktu:Saskaņā ar [projektu iesniegumu atlases nolikuma](https://cfla.gov.lv/lv/es-fondi-2014-2020/izsludinatas-atlases/3-1-1-3-k-1) 11.8. apakšpunktu projekta gatavību var apliecināt divos veidos:1. augsta gatavība – iesniedzot dokumentāciju, kas apliecina veikto iepirkumu, ja iepirkuma paredzamā summa ir virs 70 000 *euro*, vai veikto cenu aptauju, ja iepirkuma paredzamā cena ir mazāka par 70 000 *euro*, par emisijas organizētāja pakalpojumu nodrošināšanu, tai skaitā, noslēgtu līgumu ar emisijas organizētāju par MK noteikumu 17.1., 17.2. un/vai 17.3 apakšpunktā minēto darbību īstenošanu (attiecināms, ja iepirkums/ cenu aptauja ir veikta),
2. vidēji augsta gatavība – iesniedzot dokumentācija, kas apliecina potenciālo emisijas organizētāju apzināšanu (attiecināms, ja iepirkums/ cenu aptauja nav veikta), tai skaitā:
	1. detalizētu informāciju par potenciālo pakalpojumu sniedzēju izpētes metodēm, potenciālo pakalpojumu sniedzēju loku, kas pamatots ar konkrētiem datiem par apzināto pakalpojumu sniedzēju loku (kontakti, rekvizīti, vispārēja informācija par komersantu, no kura informācijas avota iegūti kontakti), paskaidrojot izvēles kritērijus un informāciju pamatojot, piem., ar saraksti, sākotnējiem piedāvājumiem u.tml.;
	2. noslēgtu sadarbības nodoma līgumu ar emisijas organizētāju vai emisijas organizētāja apliecinājumu par gatavību uzsākt sadarbību (ja attiecināms) MK noteikumu 17.1., 17.2. un/vai 17.3. apakšpunktā minēto aktivitāšu īstenošanai.

Atbilstoši minētajiem dokumentiem projekta iesniegums tiks vērtēts kvalitātes kritērijā Nr.3.1., t.i., tad saņems par 5 punktiem augstāku punktu skaitu, ja tam būs augsta gatavība. Tātad, iesniedzot projekta iesniegumu, ar nodomu vienošanos (papildus 2.a apakšpunktā minētajai informācijai) ir pietiekami, taču tas nodrošina mazāku punktu skaitu nekā noslēgts līgums. Visām projekta attiecināmajām izmaksām ir jābūt pamatotām ar izpētes dokumentāciju atbilstoši 1. vai 2. punktā norādītajai projekta gatavības stadijai – augstas gatavības gadījumā ar iepirkuma vai cenu aptaujas dokumentāciju atbilstoši paredzamajai pakalpojuma cenai, vidēji augstas gatavības gadījumā ar potenciālo pakalpojumu sniedzēju izpētes dokumentāciju. Tātad vidēji augstas gatavības gadījumā nav jābūt izvēlēties konkrētiem pakalpojumu sniedzējiem, bet tiem jābūt apzinātiem un iesniegtai 2. punktā minētajai informācijai.  Par c) punktu: Saskaņā ar [MK noteikumu](https://likumi.lv/ta/id/312111-darbibas-programmas-izaugsme-un-nodarbinatiba-3-1-1-nbspspecifiska-atbalsta-merka-sekmet-mazo-videjo-komersantu-izveidi) 3.punktu pasākuma mērķis ir veicināt komersantu attīstībai nepieciešamā finansējuma piesaisti kapitāla tirgos, tādējādi paaugstinot komersantu starptautisko konkurētspēju, kā arī attīstīt kapitāla tirgu Latvijā, tātad gadījumā, ja “jauna nauda” projekta ietvaros netiktu piesaistīta, projekta iesniegums neatbilstu 3.1.1.3. pasākuma mērķim un nebūtu atbalstāms. Saskaņā ar [projekta iesnieguma veidlapas aizpildīšanas metodiku](https://cfla.gov.lv/lv/es-fondi-2014-2020/izsludinatas-atlases/3-1-1-3-k-1) projekta iesnieguma 1.6.1. apakšpunktā “Iznākuma rādītāji” ir jānorāda plānotais piesaistītais privātais finansējums, kas sastāv no projekta iesniedzēja līdzfinansējuma projekta īstenošanai un tirdzniecības vietā piesaistītā privāto finansējumu, un saskaņā ar projektu iesniegumu atlases nolikuma 11.5.6. apakšpunktu projekta iesniegumam ir jāievieno biznesa plāns, kur t.sk. jāietver informācija par plānoto attīstības scenāriju un plānoto ārējā finansējuma piesaistes apmēru un tā pamatojumu. |
| 10.jautājums:Ja esam piedalījušies SAM pasākumā 1.1.1.1 un piesaistījuši valsts atbalstu, pamatojoties uz Komisijas 2014.gada 17.jūnija Regulu (ES) Nr.651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu, vai drīkst SAM pasākuma 3.1.1.3. ietvaros pretendēt uz atbalstu, pamatojoties uz Komisijas 2013.gada 18.decembra Regulu (ES) Nr.1407/2013 par Līguma par Eiropas Savienības darbību 107. un 108. panta piemērošanu de minimis atbalstam? |
| Atbilde uz 10.jautājumu:Apstiprinām, ka konkrētajā situācijā ierobežojums nepastāv, vienlaikus, pretendējot uz *de minimis* atbalstu, lūdzam pārliecināties par viena vienota uzņēmuma (VVU) ietvaros pieejamo limitu kopsakarā ar projektā plānoto. |
| 11.jautājums:MK noteikumu 15.4.apakšpunkts nosaka, ka uz atbalstu nevar pretendēt projekta iesniedzējs, kas darbojas primārajā lauksaimniecības nozarē. Vai tas nozīmē, ka jebkurā gadījumā, arī, ja primārā lauksaimniecība ir tikai viena no darbības nozarēm, uz atbalstu nevar pretendēt? |
| Atbilde uz 11.jautājumu:Gadījumos, ja uzņēmums darbojas divās vai vairāk nozarēs, kur viena no tām ir neatbalstāma, t.sk. MK noteikumu 15.4.apakšpunktā noteiktā, uzņēmums, saņemot atbalstu, nevar nodalīt izmaksas vai darbības tā, lai tā darbības kādā konkrētā nozarē negūst labumu piešķirtā atbalsta ietvaros, līdz ar to šāds uzņēmums uz atbalstu SAMP 3.1.1.3. ietvaros nevar pretendēt. |
| 12.jautājums:Ja projekta iesniedzējs darbojas atbalstāmajā nozarē, bet investīcijas piesaista ar nolūku investēt meitas uzņēmumā, kas darbojas neatbalstāmajā nozarē, vai uz atbalstu SAMP 3.1.1.3. ietvaros var pretendēt? |
| Atbilde uz 12.jautājumu:Gadījumos, ja mātes uzņēmums darbojas atbalstāmajā nozarē, bet meitas uzņēmums darbojas neatbalstāmajā nozarē vai daļēji, tad, lai arī abi uzņēmumi jāvērtē kopsakarā, ir secināms, ka var izsekot naudas plūsmai un attiecīgi mātes uzņēmums var pretendēt uz atbalstu, ja tas biznesa plānā norāda, kādiem mērķiem un tālākām investīcijām tiks novirzīts atbalsts un tas neskar šo meitas uzņēmumu jeb nav mērķēts ne-primāro darbības nozaru attīstībai. |
| 13.jautājums:Uzņēmums, kura akcijas ir iekļautas Nasdaq tirgū, plāno palielināt pamatkapitālu. Plānots, ka pamatkapitāls tiek palielināts emitējot jaunas akcijas, kuras tiek apmaksātas a) ar mantisko ieguldījumu un b) naudā. Plānots, ka jaunizlaistās akcijas arī tiks iekļautas Nasdaq tirgū.Vai šī emisija SAMP 3.1.1.3. programmā? Ja jā, kādi būtu pieteikšanās termiņi? |
| Atbilde uz 13.jautājumu:Pretendēt uz finansējumu SAMP 3.1.1.3. ietvaros, emitējot papildus akcijas, ir iespējams, ja nav konstatējams zemāk minētais[[1]](#footnote-1):1. pēdējo 24 mēnešu laikā ir veikta kapitāla piesaiste, emitējot parāda vērtspapīrus par kopējo summu, kas pārsniedz 1 000 000 EUR.
2. projekta iesnieguma iesniegšanas brīdī CFLA Tirdzniecības vietā nav emitētas visas spēkā esošās emisijas prospektā norādītās akcijas vai obligācijas. Tas nozīmē, ka tiek ļauts iesniegt pieteikumu tiem komersantiem, ja tie ir jau iepriekš kotējušies Tirdzniecības vietā, tomēr uz projekta iesnieguma iesniegšanas brīdi tiem nav spēkā esošs emisijas prospekts par akciju vai obligāciju emisiju Tirdzniecības vietā.

Līdz ar to aicinām izvērtēt Jūsu situāciju kopsakarā ar iepriekš minētajiem nosacījumiem, kā arī citām prasībām un nosacījumiem, kas definēti SAM 3.1.1.3. [noteikumos](https://likumi.lv/ta/id/312111-darbibas-programmas-izaugsme-un-nodarbinatiba-3-1-1-nbspspecifiska-atbalsta-merka-sekmet-mazo-videjo-komersantu-izveidi)[[2]](#footnote-2) un atlases procesu paskaidrojošos dokumentos, kas pieejami CFLA [interneta vietnē](https://cfla.gov.lv/lv/es-fondi-2014-2020/izsludinatas-atlases/3-1-1-3-k-1).Tāpat, gadījumā, ja Jūs atbilstat SAM 3.1.1.3. nosacījumiem, informējam, ka SAM 3.1.1.3. projektu iesniegumu atlases pirmā kārta noslēdzas jau drīz - 2020.gada 5.septembrī. Tā kā 5.septembris ir sestdiena, tad par atlases termiņa pēdējo dienu skaitāma nākamā darba diena, līdz ar to projektu iesniegumu iesniegšana KPVIS[[3]](#footnote-3) ir jānodrošina ne vēlāk kā līdz 2020.gada 7.septembrim.Vienlaikus vēršam uzmanību un skaidrojam, ka tā kā pasākuma atlases īstenošanas veids ir atklāta projektu iesniegumu atlase, kas balstās uz konkurences principiem, CFLA plāno organizēt vairākās kārtās ar regularitāti vienreiz ceturksnī (t.i., vērtējot katrā ceturksnī iesniegtos projektus) līdz brīdim, kad tiek nokontraktēts viss pasākumam pieejamais finansējums. Tātad pastāv iespējamība, ka ir turpmākas atlases kārtas, gadījumā, ja projekta iesniegšanu nespējat nodrošināt uz SAM 3.1.1.3. projektu iesniegumu atlases pirmā kārtu. |

1. Saskaņā ar SAM 3.1.1.3 Ministru kabineta noteikumos 15.5.un 15.6.p un šo noteikumu anotācijā noteikto. [↑](#footnote-ref-1)
2. Ministru kabineta 2020. gada 21. janvāra noteikumi Nr. 35
“Darbības programmas "Izaugsme un nodarbinātība" 3.1.1. specifiskā atbalsta mērķa "Sekmēt mazo, vidējo komersantu izveidi un attīstību, īpaši apstrādes rūpniecībā un RIS3 prioritārajās nozarēs" 3.1.1.3. pasākuma "Atbalsts mazo, vidējo komersantu finansējuma piesaistei kapitāla tirgos" īstenošanas noteikumi” [↑](#footnote-ref-2)
3. [Kohēzijas politikas fondu vadības informācijas sistēma](https://ep.esfondi.lv/Login/Index?ReturnUrl=%2f) - skat.arī informāciju kā kļūt par lietotāju CFLA interneta vietnē [↑](#footnote-ref-3)